Diari Oficial de la Generalitat Valenciana


Sumari del DOGV 7321, del 21-07-2014 (2014/6801)

ORDE 24/2014, de 16 de juliol, de la Conselleria d'Economia, Indústria, Turisme i Ocupació, per la qual es convoquen subvencions destinades a posar en marxa plans integrals d'ocupació amb suport per a persones desempleades amb discapacitat, per al període 2014-2015.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7321

Data del DOGV
:   21-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6801


Data del document
:   16-07-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 24/2014, de 16 de juliol, de la Conselleria d'Economia, Indústria, Turisme i Ocupació, per la qual es convoquen subvencions destinades a posar en marxa plans integrals d'ocupació amb suport per a persones desempleades amb discapacitat, per al període 2014-2015. [2014/6801]  
Entre els objectius de la política d'ocupació del Consell és una constant la creació d'un mercat de treball inclusiu al qual puguen incorporar-se els col·lectius de desempleats amb més dificultats.  
  
Entre els instruments més adequats per a aconseguir-ho figuren els plans integrals d'ocupació dirigits a persones amb discapacitat, entre els quals s'inclouen els denominats plans d'ocupació amb suport en els supòsits en què tots els participants presenten discapacitats més greus.  
  
En consonància amb el plantejament esmentat, esta convocatòria de subvencions té com a objecte fonamental incrementar l'ocupabilitat dels desempleats inscrits en els centres del SERVEF de la Generalitat que troben més dificultats d'accés al mercat laboral a conseqüència de la discapacitat.  
Les ajudes arreplegades en esta convocatòria estan cofinançades pel Fons Social Europeu a través del Programa Operatiu per a la Comunitat Valenciana 2007-2013, aprovat per la Decisió de 20 de desembre de 2007, de la Comissió, Fons Estructurals 2007-2013, Unió Europea - Comunitat Valenciana: «El FSE invertix en el teu futur».  
De conformitat amb el que s'exposa i fent ús de les facultats conferides per la Llei 5/1983, de 30 de desembre, del Consell, i pel Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació,  
  
ORDENE  
  
Article 1. Objecte  
L'objecte d'esta orde és incrementar l'ocupabilitat de les persones desempleades amb discapacitats greus de la Comunitat Valenciana, per mitjà de l'establiment de plans integrals d'ocupació amb suport.  
  
  
Article 2. Destinataris finals  
1. Els destinataris finals d'este programa són els desempleats que acrediten una discapacitat psíquica o malaltia mental com a mínim del 33 per cent, o una discapacitat física o sensorial com a mínim del 65 per cent. Es consideraran inclosos en este col·lectiu els supòsits d'incapacitat permanent total sempre que el certificat de l'organisme competent per al reconeixement arreplegue la concurrència de discapacitats de caràcter psíquic o malalties mentals.  
2. Amb l'excepció dels previstos en l'article 4.2, els participants en els plans hauran de figurar inscrits com a desempleats en els centres SERVEF d'Ocupació.  
3. En el moment de l'inici dels plans, les dones hauran de representar almenys el 40 per cent del total de participants.  
  
Article 3. Beneficiaris  
1. Podran ser beneficiaris d'estes ajudes:  
a) Les corporacions locals de la Comunitat Valenciana i les entitats dependents o vinculades a estes que duen a terme actuacions en matèria d'ocupació.  
b) Les entitats sense ànim de lucre que acrediten experiència en la realització de processos d'inserció laboral de desempleats amb discapacitat greu.  
2. Els beneficiaris hauran d'acreditar la disponibilitat de recursos humans i materials adequats per a l'execució del pla integral d'ocupació. En eixe sentit, hauran de disposar d'instal·lacions per a l'atenció individualitzada i per a la realització de tallers i l'ús de mitjans informàtics per a l'atenció als participants. Quant al personal, es disposarà com a mínim de dos tècnics a jornada completa o el seu equivalent a jornada parcial, que podran ser personal propi de l'entitat o contractar-se de manera específica.  
3. Amb caràcter general, no podran obtindre la condició de beneficiari les persones o entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions, l'apreciació de les quals es farà de la forma prevista en l'article esmentat.  
  
Article 4. Quantia de la subvenció  
1. En cada pla integral d'ocupació caldrà ajustar-se a 60 participants. No obstant això, podran aprovar-se projectes amb un altre nombre de participants de forma excepcional.  
2. Del total de participants, fins a un màxim de 15 podran ser treballadors en actiu, als quals l'entitat assistirà en règim d'ocupació amb suport.  
3. L'import màxim que podrà concedir-se es calcularà a raó de 1.000 euros per participant.  
4. Amb independència del nombre de participants desempleats, la percepció del total de l'ajuda concedida requerirà que el beneficiari acredite la inserció com a mínim de 10 dels participants desempleats, i també la realització dels itineraris en els termes establits en esta orde.  
  
5. En el cas de projectes amb un nombre total de participants diferent de l'indicat en l'apartat primer, la resolució de concessió fixarà els objectius d'inserció i el nombre de treballadors en actiu amb idèntica proporció.  
  
Article 5. Presentació de sol·licituds i documentació general  
1. Dirigides al SERVEF, les sol·licituds es presentaran en imprés normalitzat en la direcció territorial d'Ocupació del SERVEF corresponent, sense perjuí de poder presentar-la en els altres llocs previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds també podran presentar-se telemàticament accedint al Catàleg de servicis públics interactius de la Generalitat a través de o del web del SERVEF () i seleccionant el servici corresponent. Per a això, el sol·licitant haurà de disposar de firma electrònica avançada, a través del certificat reconegut d'entitat (persones jurídiques) o a través del certificat reconegut per a ciutadans (persona física), ambdós admesos per la seu electrònica de la Generalitat (). En el cas que es presente un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica.  
  
2. Juntament amb les sol·licituds es presentarà la documentació següent:  
a) Documentació acreditativa i identificativa de l'entitat sol·licitant i del seu representant legal. Les entitats sense ànim de lucre hauran de presentar l'escriptura pública de constitució i dels estatuts on conste que disposen de personalitat jurídica i que no tenen fins lucratius. Les entitats públiques no caldrà que presenten esta documentació.  
  
b) Declaració responsable del representant legal de l'entitat de no estar sotmesos a les prohibicions per a obtindre la condició de beneficiari a què fa referència l'article 13 de la Llei General de Subvencions.  
  
c) Dos exemplars originals de les dades de domiciliació bancària, segons el model normalitzat.  
d) Declaració de realització d'activitats sense ànim de lucre, segons el model normalitzat.  
e) Memòria explicativa del projecte en model normalitzat que, sense excedir les 10 pàgines, farà referència als aspectes següents:  
Descripció de les accions que comprén el projecte.  
Experiència de l'entitat sol·licitant en la realització de processos d'inserció laboral de desempleats en programes públics de foment d'ocupació.  
Descripció dels mitjans materials destinats al projecte; en especial, es detallarà la disponibilitat efectiva de l'immoble on haja de dur-se a terme.  
Currículum i experiència del personal que desenrotllarà el projecte.  
Entitats ocupadores disposades a col·laborar en el projecte.  
Amb el model normalitzat s'adjuntarà exclusivament la documentació acreditativa de les dades declarades: certificats de compliment d'objectius expedits per altres administracions públiques distintes del SERVEF, títols jurídics dels immobles assignats al projecte, compromisos de col·laboració amb entitats ocupadores, titulació i experiència en processos d'inserció laboral del personal tècnic contractat, etcètera.  
  
f) Memòria econòmica en un model normalitzat on, sense excedir les cinc pàgines, es desglossarà el cost del projecte.  
3. Cada entitat només podrà presentar una sol·licitud per província, en el termini de 15 dies hàbils a comptar de l'endemà de la publicació de la convocatòria.  
4. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació de les dades d'identitat del representant legal, així com del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei General de Subvencions. En este cas el sol·licitant no haurà d'aportar els certificats corresponents ni la documentació identificativa.  
  
No obstant això, el sol·licitant podrà denegar o revocar este consentiment amb comunicació escrita al SERVEF en este sentit. En este supòsit, haurà de presentar-se la documentació identificativa del representant legal, així com els certificats originals positius de l'Agència Estatal de l'Administració Tributària, de la Conselleria d'Hisenda i Administració Pública i de la Tresoreria General de la Seguretat Social, en què s'expresse que s'està al corrent del compliment de les obligacions fiscals i amb la Seguretat Social.  
5. El SERVEF podrà demanar l'aportació addicional de documents o de dades aclaridores necessàries per a resoldre la sol·licitud.  
  
Article 6. Procediment de concessió  
1. La competència per a resoldre les sol·licituds correspon al director general d'Ocupació i Formació, per delegació del director general del SERVEF, amb la instrucció prèvia del procediment per part de les direccions territorials d'Ocupació del SERVEF.  
2. La concessió de les subvencions es farà en règim de concurrència competitiva. A este efecte, es constituirà una comissió de valoració formada per: presidenta, la subdirectora general d'Ocupació o persona que designe per a substituir-la; vocals, dos caps de servici adscrits a la Subdirecció General d'Ocupació; i com a secretari, un cap de secció adscrit igualment a esta subdirecció.  
3. El termini per a resoldre i notificar la resolució procedent serà de sis mesos a comptar de l'endemà de la presentació de la sol·licitud en qualsevol dels registres d'entrada del SERVEF. Si passa este termini sense que s'haja notificat resolució expressa, s'entendrà desestimada la sol·licitud per silenci administratiu.  
  
Article 7. Criteris per a la concessió de les ajudes  
1. La comissió de valoració avaluarà els projectes de forma territorialitzada d'acord amb els criteris següents:  
a) Objectius d'inserció acreditats en processos d'inserció laboral de desempleats realitzats a partir de l'exercici 2010 en el marc de programes públics d'ocupació; preferentment es valoraran els resultats en l'execució de plans integrals d'ocupació dirigits a desempleats amb discapacitat greu: fins a 25 punts.  
Per a determinar la puntuació corresponent es calcularà la mitjana aritmètica dels resultats d'inserció obtinguts en cada projecte:  
  
- Si s'ha aconseguit almenys el 50 per cent dels objectius d'inserció: 5 punts.  
- Si s'ha aconseguit el 100 per cent dels objectius d'inserció: 10 punts.  
- Si s'ha aconseguit un 10 per cent addicional dels objectius d'inserció: 15 punts.  
- Si s'ha aconseguit un 25 per cent addicional dels objectius d'inserció: 20 punts.  
En el cas que els objectius s'hagueren aconseguit en plans integrals d'ocupació dirigits a desempleats amb discapacitat greu, la puntuació obtinguda es multiplicarà per 1,25.  
b) Compromisos de col·laboració amb entitats ocupadores per a la contractació dels participants: fins a 15 punts.  
Únicament es valoraran els compromisos que puguen acreditar-se per mitjà de model normalitzat. En este cas, si la seu social o el centre de treball de l'ocupadora està domiciliat a la província on es duran a terme els plans, es concediran 0,25 punts per ocupadora; en qualsevol altre cas, es concediran 0,05 punts.  
c) Reducció del cost mitjà per participant: fins a 10 punts.  
Si la reducció de l'ajuda mitjana per participant és igual o superior al 10 per cent s'atorgaran 10 punts; en el cas de percentatges inferiors, la puntuació es determinarà proporcionalment.  
d) El projecte descrit en la memòria explicativa: fins a 15 punts.  
En especial, es valorarà el contingut (metodologia, fases, actuacions, labors de prospecció, etcètera) i l'adequació a la convocatòria.  
  
e) Compromís voluntari d'inserció: fins a 20 punts.  
El compromís d'inserció superior a l'objectiu general (fixat en 10 dels participants desempleats) es puntuarà a raó de 2 punts per cada inserció addicional.  
2. La comissió de valoració únicament atorgarà puntuació per les dades consignades en els models normalitzats que resulten acreditats, i n'exclourà les sol·licituds que no s'ajusten a les condicions formals i substancials establides en la convocatòria.  
  
Article 8. Règim de bestretes  
1. S'anticiparà el 100 per cent de l'ajuda concedida una vegada justificat l'inici del pla.  
Documentació que s'haurà d'aportar:  
a) Comunicació d'inici i sol·licitud de bestreta segons model.  
b) Designació del personal per a l'execució del pla:  
Si el pla fóra executat per personal propi de l'entitat promotora: document de designació formal al projecte (en el cas de les corporacions locals, resolució de l'autoritat competent), on conste expressament el percentatge de jornada de dedicació al projecte. La designació haurà d'efectuar-se amb caràcter previ a l'inici del pla.  
Si el personal fóra contractat de manera específica per a executar el pla: contracte de treball en què conste esta circumstància, fins i tot quan s'efectue de manera parcial o compartida, i en este cas s'indicarà expressament el temps de dedicació.  
Tant en els documents de designació com en els contractes laborals que se subscriguen haurà de constar expressament que el projecte està cofinançat a càrrec del Programa Operatiu de la Comunitat Valenciana del Fons Social Europeu per al període 2007-2013.  
c) Declaració de l'article 34 de la Llei 38/2003, General de Subvencions, segons model.  
2. Els rendiments financers que generen els fons lliurats no incrementaran l'import de la subvenció concedida, perquè són escassos i perquè és difícil aplicar-los a les activitats subvencionades i fer-ne el seguiment i el control.  
  
Article 9. Gastos elegibles  
1. La subvenció concedida es destinarà íntegrament a finançar els costos salarials (incloses les nòmines i les assegurances socials, però excloses les dietes i la incapacitat temporal) del personal tècnic que execute el pla integral d'ocupació, amb el límit de 2.500 euros mensuals a jornada completa; en cas d'imputació parcial de la jornada, este import es reduirà proporcionalment.  
2. El personal tècnic que execute el pla respondrà al perfil de llicenciat, preferentment en Psicologia, Pedagogia o semblants; també el podran realitzar diplomats preferentment en Treball Social, Relacions Laborals o semblants. S'haurà de notificar qualsevol variació en la designació o contractació dels tècnics respecte al que preveu la memòria o durant el desenrotllament del pla.  
3. No s'admetrà la imputació de gastos de personal designat específicament per a l'execució de tasques de suport, direcció, coordinació o semblants, sense perjuí que estes funcions puguen ser realitzades pel personal tècnic previst en l'apartat anterior.  
4. Queda prohibida la contractació mercantil del personal que execute el pla.  
Article 10. Incorporació dels participants als plans integrals d'ocupació  
1. Els projectes s'iniciaran en el termini d'un mes des de la notificació de la resolució de concessió. Si ho necessiten, les entitats promotores podran sol·licitar dels centres SERVEF d'Ocupació que els envien candidats que posseïsquen les condicions establides en l'article 2.  
2. Els participants subscriuran amb l'entitat promotora un document d'adhesió on es comprometran a realitzar el pla íntegrament excepte per causes justificades. Les condicions de discapacitat i, en el cas dels participants desempleats, la inscripció en el SERVEF establides en l'article 2 hauran de posseir-se en la data de l'adhesió al pla.  
3. Les entitats promotores hauran d'acreditar per mitjà de model normalitzat la incorporació de tots els participants en el pla. La llista de participants es presentarà a través de l'aplicació informàtica SIDEC. La promotora haurà de substituir els participants que causen baixa en el termini d'un mes. No podrà substituir-se durant la vigència del pla més del 50 per cent dels participants. En tot cas, s'hauran de justificar els motius de les baixes.  
  
Article 11. Atenció als participants  
1. Cada un dels participants en el pla integral serà destinatari, durant el temps de vigència, d'actuacions en tots o alguns dels àmbits que es detallen en este article per un període de temps acumulat com a mínim de 60 hores:  
a) Entrevista individual en profunditat orientada a concretar l'aptitud i l'actitud del participant per a trobar treball, que permeta determinar les accions, individuals o col·lectives, que caldrà desenrotllar.  
  
b) Orientació professional per a l'ocupació.  
c) Motivació i desenrotllament d'aspectes personals per a l'ocupació.  
d) Busca activa d'ocupació.  
e) Taller d'entrevista.  
f) Taller d'elaboració de CV.  
g) Informació i motivació per a l'autoocupació.  
h) Assistència per a l'adaptació a l'entorn laboral i superació de barreres personals.  
2. Totes les accions realitzades figuraran en la fitxa personal de cada participant, en què es reflectiran els tipus d'acció, la duració i el personal tècnic que les ha impartides.  
3. Els participants podran ser destinataris d'estes actuacions amb caràcter previ, simultani o posterior a la seua inserció laboral.  
  
Article 12. Justificació de les subvencions  
1. La justificació de la subvenció concedida haurà de presentar-se en el termini d'un mes des de la finalització del projecte subvencionat. No obstant això, els TC i els models 111 i 190 que el beneficiari haja de presentar una vegada vençut este termini es justificaran davant de l'òrgan gestor de les ajudes en el termini d'un mes a comptar de la data de la seua presentació davant de l'Administració competent.  
2. El resum de gastos s'aportarà a través de l'aplicació informàtica SIDEC. Només s'admetran els gastos fets des de la data de la resolució de concessió fins a la data de finalització del projecte, que no podrà sobrepassar el 14 d'agost de 2015. En el cas que s'acabe abans d'esta data s'haurà de comunicar a la direcció territorial d'Ocupació corresponent del SERVEF.  
3. Al compte justificatiu s'adjuntaran:  
a) Rebuts de nòmina i butlletins de cotització a la Seguretat Social (TC-1 i TC-2), en què el beneficiari estampillarà el codi d'expedient, el percentatge d'imputació i el finançament del 80 per cent de la subvenció concedida pel Fons Social Europeu.  
b) Models 111 i 190 de retencions i ingressos a compte de l'IRPF (el model 190 corresponent al resum anual de l'exercici 2015 es presentarà en el mes.02.2016).  
c) Transferències bancàries o càrrecs en compte que acrediten l'efectivitat del pagament dels gastos a què fan referència les lletres a) i b). La transferència bancària requerirà justificant bancari acreditatiu del període a què fa referència el càrrec, càrrec en compte de l'import i identificació del treballador.  
d) Quadre resum d'actuacions en model normalitzat on conste el registre exhaustiu i individual del treball fet diàriament pel personal imputat al projecte. En el cas que s'incloguen actuacions com ara reunions preparatòries, prospecció d'empreses, etcètera, haurà d'aportar-se addicionalment un informe justificatiu de la seua necessitat i de la vinculació al projecte, així com la documentació pertinent acreditativa que s'ha realitzat efectivament: actes de les reunions, registres firmats per les empreses visitades, etcètera.  
e) Fitxa personal firmada per cada participant que acredite la seua presència en les distintes activitats del projecte, amb detall del temps invertit efectivament. En el cas de participants d'ocupació amb suport quan participen en les sessions de treball terceres persones, com ara tutors, pares o personal de l'empresa, les fitxes seran firmades també per elles.  
f) Imprés normalitzat firmat pel treballador, l'entitat ocupadora i l'entitat promotora que acredite que la contractació del participant s'ha fet amb la intermediació de l'entitat promotora, així com el contracte i l'alta del treballador en la Seguretat Social. En el supòsit de contractacions per obra o servici, haurà d'aportar-se, a més, un document declaratiu de la duració estimada.  
g) Contractes de treball dels participants a què fa referència l'article 4.2, que hauran d'haver sigut subscrits pel participant en una data anterior a la de la seua adhesió al pla, i les altes corresponents en la Seguretat Social o informes de vida laboral.  
h) Imprés normalitzat dels objectius d'inserció.  
i) Declaració en model normalitzat sobre la destinació de l'ajuda.  
j) Documentació justificativa del compliment de l'obligació de publicitar el finançament del pla pel Fons Social Europeu: cartelleria, fullets, pàgina web, etcètera.  
k) Justificació del compliment de portar comptabilitat separada de la subvenció per mitjà de l'aportació d'un extracte del llibre major.  
  
Article 13. Liquidació de les ajudes  
1. Els directors territorials d'Ocupació del SERVEF seran els competents, per delegació del director general del SERVEF, per al reconeixement de l'obligació i la proposta de pagament de l'ajuda concedida.  
2. La liquidació de la subvenció s'efectuarà en funció dels gastos elegibles acreditats, del compliment de l'article 11 i dels objectius d'inserció aconseguits, de conformitat amb l'article 14.  
  
  
Article 14. Criteris per al càlcul de la liquidació  
1. Còmput dels objectius d'inserció:  
1.1. Per a determinar el còmput d'objectius s'exclouran els supòsits a què fa referència l'article 15. També es tindrà en compte l'efectivitat dels contractes en el moment de la liquidació del pla: amb independència de la duració formal dels contractes aportats com a compliment dels objectius d'inserció, quan el contracte es resolga abans de la data prevista només es tindrà en compte el període real en què el treballador haja estat d'alta en l'empresa.  
1.2. Només computaran les contractacions i altes en el règim especial de treballadors autònoms, de com a mínim tres mesos de duració en ambdós casos, que, sense excedir el 14 d'agost de 2015, tinguen lloc durant la vigència del Pla Integral d'Ocupació. Les contractacions a què fa referència l'article 2.1.g de l'Estatut dels Treballadors computaran al 50 per cent.  
1.3. Computaran com a inserció dos o més contractes com a mínim d'un mes de duració corresponents a un mateix treballador l'acumulació dels quals sume els tres mesos, encara que hagen sigut subscrits per distint ocupador.  
1.4. Només es computaran les contractacions en què s'acredite la intermediació de l'entitat promotora per mitjà de l'aportació de l'imprés previst en la lletra f) de l'article 12.3.  
1.5. Els contractes a temps parcial computaran com a objectiu d'inserció sempre que tinguen una duració com a mínim de 20 hores setmanals.  
2. Liquidació en concepte d'atenció als participants:  
2.1. Es liquidarà amb un import de 1.000 euros, o amb l'import que haguera assumit el beneficiari d'acord amb l'article 7.1.c d'esta orde cada un dels itineraris que complisquen les condicions establides en l'article 11.  
2.2. S'admetran els itineraris en què la suma d'hores d'atenció al participant inicial i al seu substitut abaste el període mínim exigit per participant.  
2.3. L'import indicat en l'apartat 2.1 d'este article es reduirà de forma proporcional a l'incompliment de l'objectiu d'inserció establit en l'article 4.4 o, si és el cas, l'assumit voluntàriament pel beneficiari.  
  
2.4. Hi haurà revocació total de l'ajuda concedida quan la promotora no acredite la inserció laboral durant almenys tres mesos, com a mínim, de tres dels participants desempleats a l'inici del pla.  
3. Liquidació en concepte de gastos:  
Només resultaran subvencionables els gastos salarials que complisquen les condicions establides en l'article 9, sempre que a més s'acredite la seua vinculació directa amb l'execució del pla per mitjà de la presentació de la documentació establida en la lletra d) de l'article 12.3.  
  
Article 15. Exclusions  
Queden exclosos de subvenció els supòsits següents:  
1. Contractacions en què l'ocupador o els càrrecs directius o membres dels òrgans d'administració de les empreses amb la forma jurídica de societat o de les entitats privades sense ànim de lucre mantinguen amb el participant contractat una relació de cònjuge, ascendent, descendent o altres parents, per consanguinitat o afinitat, fins al segon grau, i les anàlogues en el cas de les parelles de fet.  
  
2. Contractacions de treballadors que en els 24 mesos anteriors hagueren prestat servicis en la mateixa ocupadora per mitjà d'un contracte indefinit. Esta exclusió també s'aplicarà si la vinculació laboral es va mantindre amb empreses a què el beneficiari haguera succeït en virtut de l'article 44 de l'Estatut dels Treballadors.  
  
3. Treballadors que hagueren finalitzat la relació laboral de caràcter indefinit per acord mutu en els tres mesos anteriors a la contractació.  
  
4. Contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries.  
5. Contractacions realitzades per les entitats promotores dels plans integrals respecte dels participants en els projectes subvencionats que promoguen.  
6. Contractacions que es produïsquen en el marc d'ofertes públiques d'ocupació o de programes públics d'interés general o social.  
  
Article 16. Resolució d'incidències  
Els directors territorials d'Ocupació, per delegació del director general del SERVEF, seran els òrgans competents per a resoldre les incidències que es produïsquen després de la concessió de les ajudes.  
  
  
Article 17. Modificació i reintegrament de les ajudes concedides  
1. Qualsevol alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. Donaran lloc a l'obligació de reintegrar, totalment o parcialment, les quantitats percebudes, i a l'exigència de l'interés de demora des de la data del pagament de la subvenció fins que s'acorde la procedència del reintegrament, els supòsits previstos en l'article 37 de la Llei General de Subvencions i de conformitat amb els articles 91, 92 i 93 del Reial Decret 887/2006.  
3. L'incompliment de qualsevol de les obligacions establides en les lletres d) i e) de l'article 20 determinarà la revocació total de l'ajuda.  
  
4. El que disposen els paràgrafs precedents serà aplicable sense perjuí de la possible qualificació dels fets com a infracció administrativa i la incoació del procediment sancionador corresponent, de conformitat amb els articles 52 i següents de la Llei General de Subvencions i amb el títol IV del Reial Decret 887/2006.  
  
Article 18. Control de les ajudes  
1. Correspondrà a la Subdirecció General d'Ocupació i a les direccions territorials d'Ocupació del SERVEF exercir la funció de control de les subvencions concedides.  
2. El beneficiari estarà obligat a sotmetre's a les actuacions de control financer previst en l'article 45 de la Llei General de Subvencions que duguen a terme la Intervenció General i, si és el cas, les institucions comunitàries, perquè les ajudes estan cofinançades pel Fons Social Europeu. De la mateixa manera, el beneficiari haurà de complir l'obligació de col·laborar amb el control financer d'acord amb l'article 46 de la Llei General de Subvencions.  
  
Article 19. Incompatibilitats  
Les subvencions establides en esta orde són incompatibles amb qualsevol altra ajuda que tinga el mateix objecte.  
  
Article 20. Obligacions del beneficiari  
A més del que disposa l'article 14 de la Llei General de Subvencions, són obligacions del beneficiari:  
a) Facilitar totes les dades i la informació, en qüestions relacionades amb les subvencions concedides, que li requerisca el SERVEF, i comunicar-li les incidències i les variacions que hi haja sobre això.  
  
b) Comunicar a l'òrgan que atorga la subvenció l'obtenció d'altres subvencions, ajudes, ingressos o recursos que financen les activitats subvencionades.  
c) Per tractar-se d'ajudes cofinançades pel Fons Social Europeu, els beneficiaris hauran de subjectar-se al que preveu el Reglament (CE) número 1828/2006, de la Comissió, de 8 de desembre de 2006, en què es fixen les normes de desplegament del Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, sobre informació i publicitat del cofinançament de les ajudes pel Fons Social Europeu. Entre estes normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda. També caldrà informar els participants en el pla i publicitar amb caràcter general que el projecte disposa del cofinançament del Fons Social Europeu i del SERVEF. Amb esta finalitat, s'hi hauran d'incloure els logotips respectius en el material que s'utilitze per a la difusió: material formatiu, cartelleria, fullets, pàgina web, etcètera.  
d) Conservar la documentació justificativa de l'aplicació dels fons rebuts durant almenys tres anys a partir del tancament del Programa Operatiu 2007-2013 de la Comunitat Valenciana, la qual cosa s'estima que podrà tindre lloc l'any 2025.  
e) Mantindre un sistema de comptabilitat separada o una codificació comptable adequada, de manera que queden clarament identificats tots els ingressos i gastos referits a la subvenció concedida.  
  
DISPOSICIONS ADDICIONALS  
  
Primera. Finançament  
1. Estes ajudes es finançaran a càrrec del capítol 4, codi de línia T2240000, del subprograma 322.51, Foment d'Ocupació, per un import global màxim de 540.000 euros, cofinançats al 80 per cent pel Fons Social Europeu Programa Operatiu de la Comunitat Valenciana per al període 2007-2013.  
2. Si al llarg de l'exercici 2014 hi haguera crèdit disponible que permetera incrementar el finançament pressupostari d'esta orde, el SERVEF, amb la publicació prèvia d'este crèdit en el Diari Oficial de la Comunitat Valenciana, podrà destinar-lo al finançament d'altres sol·licituds presentades a l'empara d'esta convocatòria que, a conseqüència de l'esgotament dels crèdits, no hagueren pogut ser ateses inicialment, sense necessitat d'establir un nou termini de presentació de sol·licituds, llevat que això servisca per a l'adequada gestió de cada programa i per a proporcionar més efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
3. En aplicació de l'article 11 de la Llei 3/2000, de 17 d'abril, de Creació del Servici Valencià d'Ocupació i Formació, tant l'activitat subvencionada com el gasto que li siga inherent podran estendre's durant l'exercici següent per al qual s'atorgue l'ajuda, sempre que l'activitat s'haguera iniciat en l'any de concessió.  
  
Segona. Compatibilitat amb el mercat comú  
Estes ajudes són compatibles amb el mercat comú i no estan subjectes a comunicació o notificació a la Comissió Europea, perquè no se'ls aplica l'article 107.1 del Tractat de Funcionament de la Unió Europea, ja que estan destinades a administracions públiques i entitats no lucratives per a la realització d'itineraris d'inserció laboral, que és una activitat que, per la seua naturalesa, no pot afectar els intercanvis comercials en els termes que determina l'article esmentat.  
  
Tercera. Models normalitzats  
Els models normalitzats a què s'al·ludix en esta orde es troben en l'adreça d'Internet , i en les direccions territorials d'Ocupació del SERVEF.  
  
Quarta. Normativa aplicable  
Les ajudes concedides a l'empara d'esta orde tindran la consideració de subvencions públiques i es regiran, en tot allò que no s'hi dispose, pels preceptes en vigor del Text Refós de la Llei d'Hisenda Pública de la Generalitat Valenciana i pels preceptes de caràcter bàsic tant de la Llei 38/2003, de 17 de novembre, General de Subvencions, com del Reial Decret 887/2006, de 21 de juliol, pel qual s'aprova el seu reglament de desplegament.  
  
Quinta. Determinació del grau de discapacitat  
A l'efecte de determinar el grau de discapacitat dels participants s'aplicaran els criteris establits en la disposició addicional tercera del Reial Decret 357/1991. D'acord amb l'article 4 del Reial Decret Legislatiu 1/2013, de 29 de novembre, en què s'aprova el Text Refós de la Llei General de Drets de les Persones amb Discapacitat i de la seua Inclusió Social, es consideraran afectats, en tot cas, per una discapacitat en grau igual o superior al 33 per cent els pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, així com els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat. L'acreditació de la incapacitat exigirà, respectivament, la resolució de l'Institut Nacional de la Seguretat Social o la resolució de reconeixement de la pensió de jubilació o de retir per incapacitat permanent per al servici o inutilitat per classes passives del Ministeri d'Economia i Hisenda o de l'òrgan de procedència del funcionari.  
  
DISPOSICIONS FINALS  
  
Primera. Facultats d'execució i desplegament  
Es faculta el director general del SERVEF per a dictar les instruccions i adoptar les mesures que requerisca l'aplicació d'esta orde; també se li delega la competència per a modificar els termes i terminis fixats en la convocatòria quan hi concórreguen circumstàncies que ho aconsellen.  
  
Segona. Entrada en vigor  
Esta orde entrarà en vigor l'endemà que es publique en el Diari Oficial de la Comunitat Valenciana.  
Contra este acte, que esgota la via administrativa, es podrà interposar un recurs contenciós administratiu en el termini de dos mesos a comptar des de l'endemà que es publique, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'este mateix òrgan en el termini d'un mes, computat en els mateixos termes, de conformitat amb els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats exerciten, si és el cas, qualsevol altre que consideren oportú.  
  
València, 16 de juliol de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA